Vittorio Bersezio/Le miserie 'd monsú Travet/pàgina 53
QUINT AT

La stanssa dël prim at.

Sena prima

Giachëtta e Travet c'a intra.

GIACHËTTA Corage! Corage! Che diavo! A bsogna pa abatse da për parei. Alo pa fait so dover? Soa cossienssa a l'è tranquila, dunque c'a s'sagrina nen che al rest j pensërà la Providenssa.

TRAVET Sí! Chiel a fa bel dí: ma coma ch'i mantnireu mia famia adess?

GIACHËTTA La manera a l'è già bele trovà... C'a guarda, lon c'a j'è arivaje a l'è sicur c'a m'fa pena, përchè ch'i lo vëddo cosí sagrinà... e mi, tut rusticon ch'i son, i veui ben ai me amis... e con chiel, an fin d'ij cont, i sôma peui d'vei amis d'gioventú, ma da 'n'autra part i n'ai goi, përchè i trovrôma la manera d'arangesse tuti.

TRAVET Ah! mi destituí! A l'è 'na bruta parola, salo, côla lí.

GIACI-l9TTA Veullo sentí ij me proget?

TRAVET C'a dia pura.

GIACHËTTA Prima d'tut soa fia a sposa Paolin.

TRAVET Uhm.

GIACHËTTA A l'è 'n ambarass d'meno për chiel, e a fa 'l boneur d'doi përsone... Paolin c'a j pias la vita d'campagna a va a dirige e coltivé ij nostri beni, e a s'na fa una vita da coco l'istà an campagna, l'invern a Turin con noiaitri. A m'lassa però una part d'ij fondi ant 'l negossi, e mi ch'i j'eu la man, i lo fass andé. Valo pa ben lolí?

TRAVET Sí... mia fia almeno a l'avrà 'n esistenssa assicurà.

GIACHËTTA E d'co chiel.

TRAVET Mi? Coma?

GIACHËTTA Mi j'eu bsogn d' 'n om c'a m'tena ij liber, c'a m'fassa côl poch d'corispondenssa e c'a m'regola ij cont. I veui 'n om inteligent, fidato, onest e i lo pio chiel. I j dagh un terss d'pi d'lon c'a l'avia a so impiegh. Lolí a j piirà nen tut so temp, e a podrà ancora ocupesse d'l'educassion d'soe masnà, c'a n'han ben d'absogn.

TRAVET A l'è vera.

GIACHËTTA D'pi i lo associo për 'na pcita part ant ij util, e chiel a vnirà a avei sinq o ses mila lire a l'an.

TRAVET Dislo sul serio? Chiel a faria lon?

GIACHËTTA C'a toca sí: a l'è bele fait. I fôma staseira le promësse d'Paolin e doman chiel a comenssa so afè.

TRAVET Ah! prima a veul che...

GIACHËTTA C'a sia sicur 'l matrimoni d'Paolin.

TRAVET A l'è 'n'autra cosa anlora...

GIACHËTTA Përchè?

TRAVET Përchè c'a smia peui che mi i fassa côl matrimoni mach për me interesse.

GIACHËTTA Oh! che scrupol d'mia nona! Lassôma un po' andé tuti sti puntilij. J'elo pi car lassé soa famia a rabel?

TRAVET A l'ha rason... 'L guai a stà ancora ant 'l decide mia fomna.

GIACHËTTA A j'è gnun guai. Chiel a l'è 'l padron e a l'ha 'l drit d'fé soa volontà.

TRAVET Sí... a l'è vera...

GIACHËTTA Dunque i sôma inteis. Mi i vad a pié Paolin e i lo meno sí subit. Chiel a na dà part' a soa fia e a soa fomna... Corage, ne', risolussion.

TRAVET Ciuto! che mia fomna a l'è sí.

GIACHËTTA Coma ciuto! C'a speta ch'i j gavo mi l'ambarass d'dijlo chiel a soa fomna.

TRAVET No, no: c'a lassa ch'i la prepara...

GIACHËTTA Eh! c'a m'lassa fé da mi...

Leteratura piemontèisa
Vittorio Bersezio
Le miserie 'd monsú Travet